Document ID: 32010D0116

DECIZIA COMISIEI
din 24 februarie 2010
de încheiere a procedurii antidumping privind importurile de anumite mecanisme de îndosariat cu inele originare din Thailanda
(2010/116/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1), în special articolul 9,
după consultarea Comitetului consultativ,
întrucât:
A. PROCEDURĂ
(1)
La data de 11 noiembrie 2008, Comisia a primit o plângere privind un presupus dumping prejudiciabil cauzat de importuri de mecanisme de îndosariat cu inele originare din Thailanda.
(2)
Plângerea a fost formulată de producătorul din Uniunea Europeană Ring Alliance Ringbuchtechnik GmbH, reprezentând o mare parte, în acest caz mai mult de 50 %, din producția totală din Uniune de anumite mecanisme de îndosariat cu inele în temeiul articolului 4 alineatul (1) și al articolului 5 alineatul (4) din Regulamentul (CE) nr. 384/96 al Consiliului (2) („regulamentul de bază”).
(3)
Plângerea conține dovezi de tip prima facie privind existența unui dumping și a unui prejudiciu material rezultat din acesta, considerat suficient pentru a justifica inițierea unei proceduri antidumping.
(4)
Comisia, după consultări prealabile, printr-un anunț publicat în Jurnalul Oficial al Uniunii Europene (3), a inițiat o procedură antidumping privind importuri în Uniunea Europeană de anumite mecanisme de îndosariere cu inele, încadrabile la momentul actual la codul NC ex 8305 10 00 și originare din Thailanda.
(5)
Comisia a trimis chestionare industriei din Uniune, precum și oricărei asociații cunoscute de producători din Uniunea Europeană, exportatorilor-producători din Thailanda, oricărei asociații de exportatori-producători, importatorilor, oricărei asociații cunoscute de importatori, precum și autorităților din țara exportatoare în cauză. Părților interesate li s-a oferit posibilitatea de a-și face cunoscute punctele de vedere în scris și de a solicita o audiere până la termenul stabilit în avizul de inițiere.
(6)
Având în vedere necesitatea examinării suplimentare a anumitor aspecte ale anchetei, s-a decis continuarea anchetei fără a se institui măsuri provizorii. La data de 16 septembrie 2009, toate părțile interesate au primit un document informativ care detalia constatările preliminare până în stadiul respectiv al anchetei și prin care părțile erau invitate să își prezinte observațiile referitoare la respectivele constatări.
B. RETRAGEREA PLÂNGERII ȘI ÎNCHEIEREA PROCEDURII
(7)
Printr-o scrisoare datată 18 decembrie 2009 adresată Comisiei, Ring Alliance Ringbuchtechnik GmbH și-a retras în mod formal plângerea.
(8)
În conformitate cu articolul 9 alineatul (1) din regulamentul de bază, procedura poate fi încheiată în cazul în care o plângere este retrasă, cu excepția cazului în care încheierea nu este în interesul Uniunii Europene.
(9)
Comisia a considerat că prezenta procedură ar trebui încheiată, dat fiind că ancheta nu a relevat niciun motiv care să arate că încheierea nu ar fi în interesul Uniunii Europene. Părțile interesate au fost informate în consecință și li s-a acordat posibilitatea de a prezenta observații. Nu au fost primite observații care să indice că încheierea nu ar fi în interesul Uniunii Europene.
(10)
Prin urmare, Comisia concluzionează că procedura antidumping privind importurile în Uniunea Europeană de anumite mecanisme de îndosariat cu inele originare din Thailanda ar trebui încheiată,
ADOPTĂ PREZENTA DECIZIE:
Articolul 1
Procedura antidumping privind importurile de anumite mecanisme de îndosariat cu inele, încadrate la momentul actual la codul NC ex 8305 10 00 și originare din Thailanda se încheie.
Articolul 2
Prezenta decizie intră în vigoare în ziua următoare datei publicării în Jurnalul Oficial al Uniunii Europene.
Adoptată la Bruxelles, 24 februarie 2010.

Labels: 1
3
4
18